മോഷണശേഷം രക്ഷപ്പെടാന് ജാഗ്വാര് കളവുമുതല് കൊണ്ട് ജനസേവനം ഇതാ ബിഹാറിലെ കായംകുളം കൊച്ചുണ്ണി! കായംകുളം കൊച്ചുണ്ണി Kayamkulam Kochunni കള്ളനായിരുന്നു. പിടിച്ചു പറിച്ചിരുന്നത് നാട്ടിലെ ജന്മിമാരെ ആയിരുന്നതുകൊണ്ട് കൊച്ചുണ്ണിക്ക് നാട്ടിലൊരു ഹീറോ പരിവേഷമാണ് ഉണ്ടായിരുന്നത്. അതുപോലെ ഒരു കൊച്ചുണ്ണിയുടെ കഥയാണ് ബീഹാറിലെ Bihar സീതാ മര്ഹി Sitamarhi എന്ന സ്ഥലത്തുനിന്ന് പുറത്തുവന്നിട്ടുള്ളത്. ഈ കഥയിലെ നായകന് അല്ലെങ്കില് വില്ലന് മുഹമ്മദ് ഇര്ഫാന് എന്നയാളാണ്. നാട്ടുകാര് ഇയാളെ വിളിക്കുന്ന പേര് ജാഗ്വാര് ചോര് എന്നാണ്. ധനിക ഭവനങ്ങള് ലക്ഷ്യമിട്ട്, രാത്രിയുടെ മറവില് ലക്ഷങ്ങള് വിലമതിക്കുന്ന പണ്ടങ്ങളും പണവും കവരുന്ന ഇയാള്, രക്ഷപ്പെടാന് സ്ഥിരമായി ഉപയോഗിക്കുന്നത് ലക്ഷ്വറി വാഹനമായ ജാഗ്വാര് ആണ് എന്നതാണ് ഇങ്ങനെ ഒരു പേര് വീഴാന് കാരണം. പന്ത്രണ്ടു സംസ്ഥാനങ്ങളിലായി നാല്പതിലധികം മോഷണങ്ങള് നടത്തി ഇങ്ങനെ ജാഗ്വാറില് രക്ഷപ്പെട്ടുകൊണ്ടിരുന്ന ഈ പെരുങ്കള്ളന്, ആഴ്ചകള്ക്കു മുമ്ബ്, ഗാസിയാബാദിലെ കവി നഗര് പൊലീസിന്റെ പിടിയില് അകപ്പെട്ടു. ഇപ്പോള് ദസ്ന ജയിലിലാണ് ആശാന് ഉള്ളത്. എന്നാല് ഇങ്ങനെ ജയിലില് കിടക്കുന്ന ജാഗ്വാര് ചോറിന്റെ ഭാര്യ ഗുല്ഷന് പര്വീണ് ബിഹാറിലെ സീതാ മര്ഹിയിലെ ജോഗിയ എന്ന അയാളുടെ ഗ്രാമത്തിലെ പഞ്ചായത്ത് തെരഞ്ഞെടുപ്പില് വിജയിച്ചിരിക്കുകയാണ്. പ്രചാരണ സമയത്ത് ഗുല്ഷന് നാട്ടുകാരോട് വോട്ടുചോദിച്ചത് ഗ്രാമത്തിന് തുടര്ച്ചയായി നന്മകള് മാത്രം പ്രവര്ത്തിച്ചു കൊണ്ടിരിക്കുന്ന തന്റെ ഭര്ത്താവിന്റെ പേരിലാണ്. എന്ത് നന്മ എന്നാണോ? തന്റെ ജാഗ്വാര് കാറില് നടത്തുന്ന ഓരോ അന്തര് സംസ്ഥാന മോഷണ ട്രിപ്പിന് ശേഷവും തിരികെ സീതാ മര്ഹിയിലെത്തുന്ന ഇയാള്, അവിടെ എന്തെങ്കിലുമൊക്കെ വികസന പ്രവര്ത്തനങ്ങള്ക്ക് ഈ പണത്തിന്റെ നല്ലൊരംശം ചെലവിടും. ഒന്നും രണ്ടുമല്ല, ഏഴു ടാറിട്ട റോഡുകളാണ് ഇര്ഫാന് തന്റെ കളവുമുതലിന്റെ ഒരംശം ചെലവിട്ട് ജോഗിയയില് നിര്മിച്ചു നല്കിയിട്ടുള്ളത്. ഭര്ത്താവ് ചെയ്തുവന്നിട്ടുള്ള ഗ്രാമവികസന പ്രവര്ത്തനങ്ങള് വിസ്തരിച്ചും ഭര്ത്താവിനൊപ്പമുള്ള പോസ്റ്ററുകള് മുക്കിലും മൂലയിലും ഒട്ടിച്ചുമാണ് ഗുല്ഷന് പ്രചാരണം നടത്തിയത്. പ്രണയ വിവാഹിതരാണ് ഗുല്ഷനും ഇര്ഫാനും. കുടുംബത്തിന്റെ ഇഷ്ടത്തിന് വിരുദ്ധമായി വിവാഹം കഴിച്ച ഇവര് തുടക്കത്തില് ഒരു ഡാബ നടത്തിയും, തുണിക്കടയിട്ടും ഒക്കെ പച്ചപിടിക്കാനുളള ശ്രമങ്ങള് നടത്തിയിരുന്നു. അതൊന്നും വിജയിക്കാതെ പോയതോടെ ഇരുവരും മുംബൈ, ദില്ലി എന്നീ നഗരങ്ങളിലേക്കും തൊഴില് തേടി പോവുന്നുണ്ട്. ജോലി ചെയ്തു പണമുണ്ടാക്കാനുള്ള ശ്രമങ്ങള് പരാജയപ്പെട്ടപ്പോള് മനം മടുത്താണ് തന്റെ ഭര്ത്താവ് മോഷണങ്ങളിലേക്ക് തിരിഞ്ഞത് എന്നാണ് ഗുല്ഷന് പറയുന്നത്. തുടര്ച്ചയായ മോഷണങ്ങള് നടത്തിയിരുന്നു എങ്കിലും, കിട്ടുന്ന മുതലിന്റെ നല്ലൊരംശം തന്റെ ഭര്ത്താവ് ചാരിറ്റി പ്രവര്ത്തനങ്ങള്ക്ക് വേണ്ടിയാണ് ചെലവിട്ടിരുന്നത് എന്നും അവര് പറഞ്ഞു. 2013 ലാണ് ഇര്ഫാനെതിരെയുള്ള ആദ്യത്തെ എഫ്ഐആര് ഉണ്ടാവുന്നത്. ഇര്ഫാന് ഒരിക്കലും സ്വന്തം സംസ്ഥാനത്തിന്റെ അതിര്ത്തിക്കുള്ളില് കൊള്ളകള് നടത്തിയിരുന്നില്ല. കര്ണാടകം, കേരളം, പഞ്ചാബ്, ദില്ലി, തെലങ്കാന, ഗോവ, ഉത്തര്പ്രദേശ് തുടങ്ങി പന്ത്രണ്ടോളം സംസ്ഥാനങ്ങളില് നാല്പതിലധികം മോഷണങ്ങള്, കൊള്ളകള് ഇത്രയുമാണ് ഇയാളുടെ പേരിലുള്ളത് . പ്രധാനമന്ത്രി നരേന്ദ്ര മോഡി നോട്ടുനിരോധിക്കുന്നതിന് ദിവസങ്ങള്ക്ക് മുമ്ബാണ് ഇയാള് ഉത്തര്പ്രദേശിലെ ഒരു ജഡ്ജിയുടെ വീട്ടില് നിന്ന് 65 ലക്ഷം രൂപ അപഹരിച്ച് കടന്നു കളയുന്നത്. ഏറ്റവും ഒടുവിലായി, ഗാസിയാബാദിലെ ഒരു വീട്ടില് നടന്ന ഒന്നരക്കോടിയുടെ കൊള്ളയ്ക്ക് ശേഷമാണ് അന്വേഷണം ഇര്ഫാനിലേക്ക് നീളുന്നതും അയാള് അറസ്റ്റിലാവുന്നതും. ഈ വീട്ടിലെ മോഷണത്തിനിടെ സിസിടിവിയില് കുടുങ്ങിയതാണ് കഴിഞ്ഞ ജനുവരിയില് ഇര്ഫാന് എന്ന ജാഗ്വാര് ചോര് പൊലീസ് വലയില് അകപ്പെടാന് കാരണം. ഉജാലെ ഗാങ് എന്ന പേരില് പതിനൊന്നു പേരടങ്ങുന്ന ഒരു സംഘം ഇയാള്ക്ക് കീഴില് പ്രവര്ത്തിച്ചിരുന്നു എങ്കിലും, ഇടയ്ക്കിടെ ഏകാംഗ ഓപ്പറേഷനുകളും ഇയാള് നടത്തിയിരുന്നു. മോഷണം നടത്തിയ ശേഷം തൊണ്ടിമുതലുമായി പോയിരുന്നത് ലക്ഷ്വറി കാറില് ആയിരുന്നു എന്നതാണ് ഇത്രയും കാലമായി ഇയാള് പിടിക്കപ്പെടാതിരിക്കാന് ഒരു കാരണം. ജാഗ്വാര് കാറില് പോവുന്ന ഒരാള് കള്ളനാവും എന്ന് എങ്ങനെ സങ്കല്പിക്കും എന്നാണ് പൊലീസ് പോലും ചോദിക്കുന്നത്. ഇര്ഫാന് പത്തും ഏഴും വയസ്സുള്ള രണ്ടു കുട്ടികളാണുള്ളത്. ഭാര്യ പഞ്ചായത്ത് തെരഞ്ഞടുപ്പ് ജയിച്ച സാഹചര്യത്തില് ജയില് ശിക്ഷ കഴിഞ്ഞിറങ്ങിയാല് കുറ്റകൃത്യങ്ങളുടെ ലോകത്തുനിന്ന് വിരമിക്കും എന്നാണ് ഇര്ഫാന് പറയുന്നത്. മോഷണമാര്ഗം വെടിഞ്ഞു വരുന്ന ഭര്ത്താവ് രാഷ്ട്രീയത്തില് ഇറങ്ങിക്കാണണം എന്നാണ് പത്നി ഗുല്ഷന്റെയും ആഗ്രഹം.